BAFS มั่นใจรายได้ปีนี้โต 10-11% ตั้งเป้าปี 59 โต 6-7%
BAFS มั่นใจรายได้ปีนี้โต 10-11% ตั้งเป้าปี 59 โต 6-7% จากปีนี้ ตามปริมาณการเติมน้ำมันที่คาดขยายตัวราว 5% เผยการลดสัดส่วนถือหุ้นใน FPT เป็นไม่ต่ำกว่า 75% จากเดิม 91.55% เป็นการลดภาระลงทุน มั่นใจไม่กระทบต่อผลประกอบการ
16 พ.ย. 2558

นายประกอบเกียรติ นินนาท กรรมการผู้จัดการ บริษัท บริการเชื้อเพลิงการบินกรุงเทพ จำกัด (มหาชน) หรือ BAFS เปิดเผยว่า ในปีนี้บริษัทมั่นใจกำไรสุทธิจะมากกว่าปีก่อนที่ระดับ 757.75 ล้านบาท ตามการเติบโตของรายได้ที่บริษัทฯมั่นใจจะเติบโต 10-11% เนื่องจากทิศทางการเติบโตของเศรษฐกิจโลกฟื้นตัวดีขึ้น รวมถึงเศรษฐกิจไทย โดยเฉพาะภาคการท่องเที่ยวที่ปรับตัวดีขึ้นอย่างเห็นได้ชัดตั้งแต่ช่วงครึ่งปีแรกที่ผ่านมา และในปัจจุบันก็เริ่มเข้าสู่ช่วงไฮซีซั่น โดยคาดปริมาณการเติมน้ำมันปีนี้จะเติบโต 9.5% จากปีก่อน หลังในช่วง 3 ไตรมาสที่ผ่านมาปริมาณเติมน้ำมันเติบโตแล้ว 9.4%
ขณะที่บริษัทตั้งเป้ารายได้ปี 59 จะเติบโต 6-7% ตามปริมาณการเติมน้ำมันที่คาดว่าจะขยายตัวได้ราว 5% จากปีนี้ที่คาดว่าจะมีปริมาณการเติมอยู่ที่ 5,300 ล้านลิตร โดยคาดว่าปริมาณการเติมในสนามบินสุวรรณภูมิ เติบโต 4-5% และสนามบินดอนเมืองเติบโต 10% โดยบริษัทมองว่าสถานการณ์ของอุตสาหกรรมการท่องเที่ยวจะเติบโตอย่างต่อเนื่อง และประเทศไทยก็ได้วางโครงสร้างพื้นฐานด้านการท่องเที่ยวไว้ค่อนข้างดีซึ่งจะช่วยให้อุตสาหกรรมการท่องเที่ยวปรับตัวดีขึ้น
สำหรับการลดสัดส่วนการถือหุ้นในบริษัท ขนส่งน้ำมันทางท่อ จำกัด (FPT) เป็นไม่ต่ำกว่า 75% จากปัจจุบัน 91.55% จะไม่เป็นผลกระทบต่อภาพรวมของผลประกอบการ ซึ่งขั้นตอนการลดสัดส่วนการถือหุ้นจะพยายามให้แล้วเสร็จภายในปีนี้ โดยการลดสัดส่วนการลงถือหุ้นในครั้งนี้ก็เพื่อเป็นการลดภาระการลงทุนที่จะเกิดขึ้นในโครงการขยายระบบการขนส่งน้ำมันทางท่อไปยังภาคเหนือ ที่มีมูลค่าราว 7,000 ล้านบาท ที่จะใช้ระยะเวลาการก่อสร้างราว 30 เดือน ซึ่งปัจจุบันก็ได้เริ่มโครงการไปแล้ว